Is jy Bobby se dubbelganger?Bobby van Jaarsveld (Foto: Stephen Elliott) As jy spog met ŉ “breë bors” en ŉ blonde haredos à la Bobby van Jaarsveld en boonop op ŉ haar na die sanger lyk, staan jy ŉ kans om ŉ dubbelganger in Van Jaarsveld se jongste musiekvideo te wees. Van Jaarsveld se bemarkingspan is op soek na vier mans met soortgelyke gelaatstrekke om karakters in die musiekvideo vir die sanger se nuwe liedjie, “Net ŉ man”, te vertolk. Johan C. Venter van Coleske Artists het aan Maroela Media vertel die sanger vertolk in dié video ŉ man wat “bloot net saam met ŉ meisie wil wees”. “In die video vertel hy haar dat hy onder meer nié ŉ weermagman of ŉ digter is nie – hy is net iemand wat saam met haar wil wees,” sê Venter. Die vier karakters wat die dubbelgangers moet vertolk is onder meer ŉ digter, ŉ statige prins soos die hertog van Cambridge, ŉ weermagman wat ŉ báie stywe pak moet dra en ŉ swerwer. Die sanger gaan saam met die karakters te sien wees in sommige van die tonele. Die video word op 15 September in Pretoria verfilm. Verfilming begin die namiddag en sal volgens beplanning om middernag klaarmaak, maar kan moontlik tot Saterdag 04:00 duur. As jy na Bobby lyk, kan jy voor Donderdagaand (14 September) ŉ e-pos met ŉ foto van jouself asook jou lengte en broekmates na [email protected] stuur. Jy kan ook na Afrikaans is groot se Facebook-blad gaan en ŉ vriend of familielid “tag” wat die profiel pas.